b'\n_START_ARTICLE_\nRegimentul II Romana\xc8\x9bi No. 19\n_START_PARAGRAPH_\nRegimentul 2 este una dintre primele unit\xc4\x83\xc8\x9bi militare rom\xc3\xa2ne\xc8\x99ti \xc8\x99i a luat fiin\xc8\x9b\xc4\x83 la data de 12 iunie 1830 constituindu-se din vitejii panduri ai lui Tudor Vladimirescu. De-a lungul timpului a suferit mai multe transform\xc4\x83ri organice precum \xc8\x99i numeroase redenumiri cauzate de restructur\xc4\x83ri ale sistemului militar rom\xc3\xa2nesc. Tradi\xc8\x9biile de lupt\xc4\x83 ale acestei structuri au fost continuate de Regimentul 2 Linie, Regimentul 2 Infanterie, Regimentul 2 \xe2\x80\x9eRomana\xc8\x9bi\xe2\x80\x9d nr. 19, Regimentul 19 Infanterie, Regimentul 19 Mecanizat \xe2\x80\x9eZiridava\xe2\x80\x9d, Brigada 19 Mecanizat\xc4\x83 \xe2\x80\x9eZiridava\xe2\x80\x9d pentru ca \xc3\xaen prezent ele s\xc4\x83 fie mo\xc8\x99tenite de Batalionul 191 Infanterie "Colonel Radu Golescu".\n_START_SECTION_\nPremise\n_START_PARAGRAPH_\nDe\xc8\x99i anul 1830 este considerat anul de na\xc8\x99tere al armatei rom\xc3\xa2ne moderne, preocup\xc4\x83ri \xc3\xaen acest sens au existat \xc3\xaen ambele principate rom\xc3\xa2ne, dup\xc4\x83 1821. Boierii munteni cereau, \xc3\xaenc\xc4\x83 din decembrie 1822, s\xc4\x83 se permit\xc4\x83 crearea unei \xe2\x80\x9eg\xc4\x83rzi na\xc8\x9bionale\xe2\x80\x9d, cu efective c\xc3\xa2t \xe2\x80\x9ear cere siguran\xc8\x9ba \xc8\x9b\xc4\x83rii\xe2\x80\x9d. Boierii din Moldova ar\xc4\x83tau, doi ani mai t\xc3\xa2rziu, stringen\xc8\x9ba f\xc4\x83uririi unui corp permanent, compus din 4000-5000 de oameni, ca o \xe2\x80\x9emili\xc8\x9bie permanent\xc4\x83\xe2\x80\x9d, \xe2\x80\x9eo armie na\xc8\x9bional\xc4\x83 \xc3\xaendestul\xc4\x83 spre a ap\xc4\x83ra patria de orice primejdie\xe2\x80\x9d._NEWLINE_\xc3\x8entr-un memoriu din 1829, de o \xe2\x80\x9eextraordinar\xc4\x83 \xc3\xaendr\xc4\x83zneal\xc4\x83\xe2\x80\x9d, dup\xc4\x83 aprecierile lui Nicolae Iorga, se avansa propunerea ca \xe2\x80\x9eValahia \xc8\x99i Moldavia s\xc4\x83 se \xc3\xaempreune \xc8\x99i s\xc4\x83 fac\xc4\x83 am\xc3\xa2ndou\xc4\x83 un prin\xc8\x9bipat\xe2\x80\x9d, iar \xe2\x80\x9ec\xc3\xa2rmuirea acestor \xc3\xaentrupate provin\xc8\x9bii s\xc4\x83 fie slobod\xc4\x83 a-\xc8\x99i face cel pu\xc8\x9bin 25000 de oaste regulat\xc4\x83 dup\xc4\x83 tactica evropieneasc\xc4\x83, pentru paza sa, cea din\xc4\x83untru \xc8\x99i din afar\xc4\x83, \xc8\x99i o flotil\xc4\x83 m\xc4\x83car de 25 de vase \xc3\xaentr-armate, iar\xc4\x83\xc8\x99i evropieneasc\xc4\x83, pentru siguran\xc8\x9ba nego\xc8\x9bului s\xc4\x83u de pe Dun\xc4\x83re\xe2\x80\x9d._NEWLINE_De\xc8\x99i Poarta Otoman\xc4\x83 \xc8\x99i celelalte imperii limitrofe au descurajat asemenea ini\xc8\x9biative, at\xc3\xa2t \xc3\xaen Muntenia c\xc3\xa2t \xc8\x99i \xc3\xaen Moldova s-au constituit corpuri de oaste, \xc3\xaen speran\xc8\x9ba unor reglement\xc4\x83ri ulterioare. Astfel, \xc3\xaen Oltenia, s-a constituit \xc3\xaen iunie 1829 un corp de 3000 de osta\xc8\x99i, \xc3\xaen special panduri, iar \xc3\xaen toamna aceluia\xc8\x99i an un corp asem\xc4\x83n\xc4\x83tor a ap\xc4\x83rut \xc8\x99i \xc3\xaen Moldova. Surse diplomatice austriece \xc3\xae\xc8\x99i exprimau temerea c\xc4\x83 aceste trupe permanente \xc8\x99i organizate ar putea cre\xc8\x99te rapid, p\xc3\xa2n\xc4\x83 la 6000 de oameni \xc8\x99i 12 tunuri \xc3\xaen Moldova \xc8\x99i p\xc3\xa2n\xc4\x83 la 12000 de oameni \xc8\x99i 24 de tunuri \xc3\xaen Muntenia._NEWLINE_Cu alte cuvinte, prevederile Tratatului de la Adrianopol din 2/14 septembrie 1829 \xc8\x99i ale Regulamentului Organic nu au f\xc4\x83cut dec\xc3\xa2t s\xc4\x83 legifereze o stare de fapt existent\xc4\x83 pe care marile puteri suverane \xc8\x99i protectoare nu o puteau ignora. \xc3\x8en baza acestor acte politice interna\xc8\x9bionale se convenea ca Moldova \xc8\x99i Muntenia s\xc4\x83 poat\xc4\x83 organiza \xe2\x80\x9eun num\xc4\x83r de gard\xc4\x83 \xc3\xaenarmat\xc4\x83\xe2\x80\x9d care s\xc4\x83 asigure serviciul \xe2\x80\x9ecaractinelor\xe2\x80\x9d, s\xc4\x83 supravegheze \xe2\x80\x9esiguran\xc8\x9ba frontierelor\xe2\x80\x9d, s\xc4\x83 contribuie la men\xc8\x9binerea \xe2\x80\x9ebunei ordini \xc3\xaen ora\xc8\x99e \xc8\x99i sate\xe2\x80\x9d, ca \xc8\x99i executarea legilor \xc8\x99i regulamentelor. A\xc8\x99a s-a constituit, \xc3\xaen 1830, \xe2\x80\x9estraja p\xc4\x83m\xc3\xa2nteasc\xc4\x83\xe2\x80\x9d._NEWLINE_Astfel, la 12.06.1830 se constituie primele unit\xc4\x83\xc8\x9bi ale \xe2\x80\x9earmatei p\xc4\x83m\xc3\xa2ntene\xe2\x80\x9d \xe2\x80\x93 trei regimente mixte de infanterie \xc8\x99i cavalerie \xc3\xaen \xc8\x9aara Rom\xc3\xa2neasc\xc4\x83 \xc8\x99i un regiment mixt \xc3\xaen Moldova. Unul dintre acestea este Regimentul 2 \xc3\xaenfiin\xc8\x9bat la Bucure\xc8\x99ti din vitejii panduri ai lui Tudor Vladimirescu. Regimentul 2 se distinge \xc3\xaenc\xc4\x83 de la \xc3\xaenceput av\xc3\xa2nd cinstea ca \xc3\xaen tab\xc4\x83ra de la Craiova, unde a cantonat \xc3\xaentreaga armat\xc4\x83 a \xc8\x9a\xc4\x83rii Rom\xc3\xa2ne\xc8\x99ti, s\xc4\x83 defileze primul \xc3\xaen fa\xc8\x9ba marelui sp\xc4\x83tar Dimitrie Ghica. Compunere: 2 batalioane x 4 companii (\xe2\x80\x9eroate\xe2\x80\x9d) x 2 plutoane x 6 grupe (\xe2\x80\x9edesp\xc4\x83r\xc8\x9bituri\xe2\x80\x9d) \xc8\x99i 2 escadroane de cavalerie (\xe2\x80\x9ec\xc4\x83l\xc4\x83re\xc8\x9bi\xe2\x80\x9d) x 3 plutoane x 4 grupe (\xe2\x80\x9esec\xc8\x9biuni\xe2\x80\x9d). Efectiv: 1500 de oameni.'